KOMISSION TÄYTÄNTÖÖNPANOPÄÄTÖS (EU) 2021/1201,

annettu 16 päivänä heinäkuuta 2021,

täytäntöönpanopäätöksen (EU) 2020/668 muuttamisesta kuulonsuojaimia koskevien yhdenmukaistettujen standardien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 10 artiklan 6 kohdan,

sekä katsoo seuraavaa:

(1) Euroopan parlamentin ja neuvoston asetuksen (EU) 2016/425 (2) 14 artiklan mukaan henkilönsuojaimia, jotka ovat sellaisten yhdenmukaistettujen standardien tai niiden osien mukaisia, joiden viitetiedot on julkaistu Euroopan unionin virallisessa lehdessä, on pidettävä niiden kyseisen asetuksen liitteessä II vahvistettujen olennaisten terveys- ja turvallisuusvaatimusten mukaisina, jotka kyseiset standardit tai niiden osat kattavat.

(2) Komissio pyysi kirjeellä M/031, jonka otsikko oli ”Standardisation mandate to CEN/CENELEC concerning standards for personal protective equipment”, Euroopan standardointikomiteaa (CEN) ja Euroopan sähkötekniikan standardointikomiteaa (Cenelec) kehittämään ja laatimaan yhdenmukaistettuja standardeja neuvoston direktiivin 89/686/ETY (3) tueksi.

(3) CEN laati standardointipyynnön M/031 perusteella useita uusia standardeja ja tarkisti muutamia olemassa olevia yhdenmukaistettuja standardeja.

(4) Standardointipyynnön M/031 voimassaolo päättyi 19 päivänä marraskuuta 2020, ja se korvattiin uudella, komission täytäntöönpanopäätöksessä C(2020) 7924 (4) esitetyllä standardointipyynnöllä.

(5) Direktiivissä 89/686/ETY vahvistetut henkilönsuojaimiin sovellettavat olennaiset terveys- ja turvallisuusvaatimukset on sisällytetty asetukseen (EU) 2016/425, joten standardointipyynnön M/031 perusteella luonnostellut yhdenmukaistetut standardit kuuluvat täytäntöönpanopäätöksessä C(2020) 7924 esitetyn standardointipyynnön piiriin. Niiden viitetiedot olisi näin ollen julkaistava Euroopan unionin virallisessa lehdessä. Sen vuoksi voidaan poikkeuksellisesti sallia, että tällaisissa standardeissa, jotka CEN ja Cenelec laativat ja julkaisevat standardointipyynnön M/031 ja täytäntöönpanopäätöksessä C(2020) 7924 esitetyn standardointipyynnön välisen siirtymäkauden aikana, ei ole nimenomaista viittausta täytäntöönpanopäätöksessä C(2020) 7924 esitettyyn standardointipyyntöön.

(6) CEN ja Cenelec ovat laatineet standardointipyynnön M/031 ja täytäntöönpanopäätöksessä C(2020) 7924 esitetyn standardointipyynnön perusteella seuraavat uudet yhdenmukaistetut standardit: EN 352-9:2020 kommunikointijärjestelmällä varustettuja turvallisuuteen liittyviä korvatulppia koskevista turvallisuusvaatimuksista ja EN 352-10:2020 ääniviihdekorvatulppia koskevista turvallisuusvaatimuksista asetuksen (EU) 2016/425 tueksi.

(7) CEN tarkisti standardointipyynnön M/031 ja täytäntöönpanopäätöksessä C(2020) 7924 esitetyn standardointipyynnön perusteella seuraavat yhdenmukaistetut standardit, joiden viitetiedot on julkaistu Euroopan unionin virallisen lehden (5) C-sarjassa: EN 352-1:2002, EN 352-2:2002, EN 352-3:2002, EN 352-4:2001, sellaisena kuin se on muutettuna standardilla EN 352-4:2001/A1:2005, EN 352-5:2002, sellaisena kuin se on muutettuna standardilla EN 352-5:2002/A1:2005, EN 352-6:2002, EN 352-7:2002 ja EN 352-8:2008. Tämän tarkistuksen tuloksena hyväksyttiin yhdenmukaistetut standardit EN 352-1:2020 kupusuojaimia koskevista yleisistä vaatimuksista, EN 352-2:2020 korvatulppia koskevista yleisistä vaatimuksista, EN 352-3:2020 päänsuojaimiin tai kasvojensuojaimiin kiinnitettäviä kupusuojaimia koskevista yleisistä vaatimuksista, standardi EN 352-4:2020 äänitason mukaan toimivia kupusuojaimia koskevista turvallisuusvaatimuksista, EN 352-5:2020 vastamelukupusuojaimia koskevista turvallisuusvaatimuksista, EN 352-6:2020 kommunikointijärjestelmällä varustettuja turvallisuuteen liittyviä kupusuojaimia koskevista turvallisuusvaatimuksista, EN 352-7:2020 äänitason mukaan toimivia korvatulppia koskevista turvallisuusvaatimuksista ja EN 352-8:2020 ääniviihdekupusuojaimia koskevista turvallisuusvaatimuksista.

(8) Komissio on arvioinut yhdessä CENin ja Cenelecin kanssa, ovatko näiden laatimat ja tarkistamat yhdenmukaistetut standardit täytäntöönpanopäätöksessä C(2020) 7924 esitetyn standardointipyynnön mukaisia.

(9) Yhdenmukaistetut standardit EN 352-4:2020, EN 352-5:2020, EN 352-6:2020, EN 352-7:2020, EN 352-8:2020, EN 352-9:2020 ja EN 352-10:2020 täyttävät vaatimukset, jotka niiden on tarkoitus kattaa ja jotka vahvistetaan asetuksessa (EU) 2016/425. Sen vuoksi on aiheellista julkaista kyseisten yhdenmukaistettujen standardien viitetiedot Euroopan unionin virallisessa lehdessä.

(10) Yhdenmukaistetut standardit EN 352-1:2020, EN 352-2:2020 ja EN 352-3:2020 eivät sisällä vaatimusta, jonka mukaan tuotteissa on oltava merkintä, joka osoittaa niiden antaman melunvaimennustason. Näin ollen kyseiset yhdenmukaistetut standardit olisi julkaistava varauksin Euroopan unionin virallisessa lehdessä.

(11) On tarpeen poistaa yhdenmukaistettujen standardien EN 352-1:2002, EN 352-2:2002, EN 352-3:2002, EN 352-4:2001, sellaisena kuin se on muutettuna standardilla EN 352-4:2001/A1:2005, EN 352-5:2002, sellaisena kuin se on muutettuna standardilla EN 352-5:2002/A1:2005, EN 352-6:2002, EN 352-7:2002 ja EN 352-8:2008 viitetiedot Euroopan unionin virallisen lehden C-sarjasta, sillä kyseisiä standardeja on tarkistettu.

(12) Komission täytäntöönpanopäätöksen (EU) 2020/668 (6) liitteessä I luetellaan asetuksen (EU) 2016/425 tueksi laadittujen yhdenmukaistettujen standardien viitetiedot, ja täytäntöönpanopäätöksen (EU) 2020/668 liitteessä II luetellaan niiden asetuksen (EU) 2016/425 tueksi laadittujen yhdenmukaistettujen standardien viitetiedot, jotka poistetaan Euroopan unionin virallisesta lehdestä kyseisessä liitteessä esitetyistä päivämääristä alkaen.

(13) Yhdenmukaistetut standardit EN 352-1:2020, EN 352-2:2020 ja EN 352-3:2020 ovat ensimmäiset yhdenmukaistetut standardit, jotka on laadittu asetuksen (EU) 2016/425 tueksi ja jotka julkaistaan varauksin Euroopan unionin virallisessa lehdessä. Täytäntöönpanopäätökseen (EU) 2020/668 olisi lisättävä uusi liite, jossa luetellaan niiden yhdenmukaistettujen standardien viitetiedot, jotka on laadittu asetuksen (EU) 2016/425 tueksi ja jotka julkaistaan varauksin Euroopan unionin virallisessa lehdessä.

(14) Sen vuoksi täytäntöönpanopäätöstä (EU) 2020/668 olisi muutettava.

(15) Jotta valmistajille annettaisiin riittävästi aikaa valmistautua tarkistettujen standardien soveltamiseen, on tarpeen lykätä liitteessä II lueteltujen standardien viitetietojen poistamista.

(16) Yhdenmukaistetun standardin noudattaminen luo olettamuksen vastaavien unionin yhdenmukaistamislainsäädännössä asetettujen olennaisten vaatimusten täyttymisestä siitä päivästä alkaen, jona tällaisen standardin viitetiedot on julkaistu Euroopan unionin virallisessa lehdessä. Tämän päätöksen olisi tultava voimaan päivänä, jona se julkaistaan,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätös (EU) 2020/668 seuraavasti: 1) lisätään 2 a artikla seuraavasti: ”2 a artikla Julkaistaan varauksin Euroopan unionin virallisessa lehdessä asetuksen (EU) 2016/425 tueksi laadittujen henkilönsuojaimia koskevien yhdenmukaistettujen standardien viitetiedot, jotka luetellaan tämän päätöksen liitteessä III.”; 2) muutetaan liite I tämän päätöksen liitteen I mukaisesti; 3) muutetaan liite II tämän päätöksen liitteen II mukaisesti; 4) lisätään tämän päätöksen liitteessä III oleva teksti liitteeksi III.

2 artikla Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.

Tehty Brysselissä 16 päivänä heinäkuuta 2021. Komission puolesta Puheenjohtaja Ursula VON DER LEYEN

(1) EUVL L 316, 14.11.2012, s. 12.

(2) Euroopan parlamentin ja neuvoston asetus (EU) 2016/425, annettu 9 päivänä maaliskuuta 2016, henkilönsuojaimista ja neuvoston direktiivin 89/686/ETY kumoamisesta (EUVL L 81, 31.3.2016, s. 51).

(3) Neuvoston direktiivi 89/686/ETY, annettu 21 päivänä joulukuuta 1989, henkilönsuojaimia koskevan jäsenvaltioiden lainsäädännön lähentämisestä (EYVL L 399, 30.12.1989, s. 18).

(4) Commission Implementing Decision C(2020) 7924 of 19.11.2020 on a standardisation request to the European Committee for Standardization and the European Committee for Electrotechnical Standardization as regards personal protective equipment in support of Regulation (EU) 2016/425 of the European Parliament and of the Council.

(5) EUVL C 113, 27.3.2018, s. 41.

(6) Komission täytäntöönpanopäätös (EU) 2020/668, annettu 18 päivänä toukokuuta 2020, Euroopan parlamentin ja neuvoston asetuksen (EU) 2016/425 tueksi laadituista henkilönsuojaimia koskevista yhdenmukaistetuista standardeista (EUVL L 156, 19.5.2020, s. 13).